钦定古今图书集成/明伦汇编/家范典/第063卷 > 《为崔仆射谢弟宽宣慰表》于卲
## 钦定古今图书集成/明伦汇编/家范典/第063卷 > 《为崔仆射谢弟宽宣慰表》于卲

臣宁言：中使马承倩至，奉传德音，特自宸眷矜臣，束
身远镇，兄弟别离。许令弟宽与臣相见，义切君父，恩
连骨肉，神魂惊骇，不知所之。微生有涯，万死难报。臣
某〈中谢〉“臣实最小，众所钟怜。臣在剑门，强逾二纪，形
影相吊，未尝弃离。忽遇圣朝，委臣方面，在宽何有，累
践班荣”，职绾通曹，贵通三独，功惭汗马，业谢屠龙，禁
掖礼闱，逾津越分，每一念至，刻心如焚。纵脂分战场，
血染边草，未之云报，降此无图，上感推心，下排飞谤，
惟此之际，臣知所安。但以蕃寇外虞，苍黄后命，饮至
清庙，或未克期。所冀暂来，不失宣抚，臣之愿也。每羡
联行，独怜回雁；长思共易，不著新衣。无任感戴惭惶
之至。